CELEX: 62020TN0660
Language: mt
Date: 2020-11-04 00:00:00
Title: Kawża T-660/20: Rikors ippreżentat fl-4 ta’ Novembru 2020 – Zhejiang Beyondsun Green Energy Technology vs Il-Kummissjoni

21.12.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 443/29
            
         
      Rikors ippreżentat fl-4 ta’ Novembru 2020 – Zhejiang Beyondsun Green Energy Technology vs Il-Kummissjoni
      (Kawża T-660/20)
      (2020/C 443/34)
      Lingwa tal-kawża: l-Ingliż
      
         Partijiet
      
      
         Rikorrenti: Zhejiang Beyondsun Green Energy Technology Co. Ltd (Huzhou, iċ-Ċina) (rappreżentanti: Y. Melin u B. Vigneron, avukati)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla r-Regolament ta’ Implimentazzjoni tal-Kummissjoni (UE) 2020/1216 tal-24 ta’ Awwissu 2020 li jinvalida fatturi maħruġa minn Zhejiang Trunsun Solar Co Ltd. bi ksur tal-impenn imħassar bir-Regolament ta’ Implimentazzjoni (UE) 2017/1570;
               
            
                  —
               
               
                  tikkundanna lill-Kummissjoni, u lil kull intervenjent li jista’ jiġi awtorizzat jintervjeni insostenn lill-Kummissjoni matul il-proċedura, għall-ispejjeż.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka tliet motivi.
      
                  1.
               
               
                  L-ewwel motiv ibbażat fuq żball manifest ta’ evalwazzjoni tal-Kummissjoni tal-fatti tal-kawża, u l-ksur tal-Artikolu 8 tar-Regolament (UE) 2016/1036 tal-Parlament Ewropew u tal-Kunsill tat-8 ta’ Ġunju 2016 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Unjoni Ewropea, u tal-Artikolu 13 tar-Regolament (UE) 2016/1037 tal-Parlament Ewropew u tal-Kunsill tat-8 ta’ Ġunju 2016 dwar il-protezzjoni kontra importazzjonijiet sussidjati minn pajjiżi li mhumiex membri tal-Unjoni Ewropea, u b’mod partikolari tal-Artikolu 13(9), meta qieset li r-rikorrenti kisret il-kundizzjonijiet tal-impenn miftiehem bejn il-Kummissjoni u ċ-CCCME f’isem, inter alia, ir-rikorrenti. Ir-rikorrenti ma kisritx l-impenji tagħha magħmula taħt l-impenn meta ħarġet fatturi kummerċjali bi prezz rivedut skont il-PMI ta’ dazju varjabbli għall-importazzjonijiet li ġew irrilaxxati għal ċirkolazzjoni libera wara d-dħul fis-seħħ tar-regolament li jħassar l-impenn u li jintroduċi l-PMI ta’ dazju varjabbli, jiġifieri wara l-1 ta’ Ottubru 2017.
               
            
                  2.
               
               
                  It-tieni motiv ibbażat fuq il-fatt li, sussidjarjament, anki kieku r-rikorrenti kisret l-impenn, quod non, il-Kummissjoni aġixxiet b’mod illegali billi ddikjarat li l-fatturi rilevanti huma invalidi u billi ġabret dazji fuqhom peress li s-setgħat li hija toqgħod fuqhom sabiex tagħmel dan skadew u/jew ġew revokati. Dan huwa minħabba li r-Regolamenti ta’ Implimentazzjoni (UE) Nru 1238/2013 u Nru 1239/2013 skadew fis-7 ta’ Diċembru 2015 (skont l-Artikolu 5 taż-żewġ regolamenti). B’mod simili, ir-Regolamenti ta’ Implimentazzjoni (UE) 2017/367 u Nru 2017/366 skadew fit-3 ta’ Settembru 2018 (skont l-Artikolu 6 taż-żewġ regolamenti). Fi kwalunkwe każ, l-Artikoli 2 u 3 tar-Regolament ta’ Implimentazzjoni (UE) 2017/367 u l-Artikoli 2 u 3 tar-Regolament ta’ Implimentazzjoni (UE) 2017/366 diġà kienu tħassru permezz tal-Artikoli 1(4), 1(5), 3(3) u 3(4) tar-Regolament ta’ Implimentazzjoni tal-Kummissjoni (UE) 2017/1570.
               
            
                  3.
               
               
                  It-tielet motiv ibbażat fuq il-fatt li, ukoll sussidjarjament, anki kieku r-rikorrenti kisret l-impenn u jekk il-Qorti Ġenerali ma taċċettax li s-setgħat użati mill-Kummissjoni kienu ġew imħassra u revokati meta ġie adotatt ir-regolament ikkontestat, il-Kummissjoni kisret l-Artikolu 8(1), (9) u (10) u l-Artikolu 10(5) tar-Regolament (UE) 2016/1036 tal-Parlament Ewropew u tal-Kunsill tat-8 ta’ Ġunju 2016 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Unjoni Ewropea, u l-Artikolu 13(1), (9) u (10) u l-Artikolu 16(5) tar-Regolament (UE) 2016/1037 tal-Parlament Ewropew u tal-Kunsill tat-8 ta’ Ġunju 2016 dwar il-protezzjoni kontra importazzjonijiet sussidjati minn pajjiżi li mhumiex membri tal-Unjoni Ewropea, meta invalidat fatturi tal-impenn u mbagħad ordnat lid-dwana tiġbor dazji retroattivament.